ბორჯომის მუსიკალური სკოლა

ბორჯომის მუსიკალური სკოლა“ — XIX საუკუნის არქიტექტურული ძეგლი საქართველოში, ქალაქ ბორჯომში. მინიჭებული აქვს კულტურული მემკვიდრეობის უძრავი ძეგლის სტატუსი. შენობაში განთავსებულია ბორჯომის მუნიციპალიტეტის სახელმწიფო მუსიკალური სკოლა, რომელიც ზაქარია ფალიაშვილის სახელს ატარებს. 

არქიტექტურა
ორ სართულიანი შენობის მხატვრულ სახეს განსაზღვრავს რუსტიკისა და აგურის წყობის ორი რიგის რიტმული მონაცვლეობა. წმ. ნინოს ქუჩაზე გამომავალი ფასადის მარჯვენა ნაწილი წინ ძლიერადაა შვერილი; ამ მხარეს მოწყობილია მთავარი შესასვლელი: ხის ორფრთიანი კარი სადა დახვეწილი დეკორით, სვეტებზე აღმართული წინფრათი. მარცხენა ფლიგელის მარჯვენა მონაკვეთში ორ-ორი სარკმელია ჩასმული. ფასადის ეს მონაკვეთი შელესილია, პირველი სართული დანაწევრებულია პილასტრებითა და მათ შორის გაჭრილი სარკმლებით; მეორე სართულის ღიობები თაღოვანია, მათ სათაურებს ქმნის პროფილირებული თაღები საჭექი ქვებით, რომლებიც ეყრდნობა კაპიტელებით დასრულებულ პილასტრებს. 

შენობა დასრულებულია პროფილირებული სარტყელითა და მაღალი ლავგარდნით. რუსთაველის ქუჩის მხარეს ნაგებობა მცირე ზომის სკვერში გამოდის, სადაც განთავსებულია პეტრე ჩაიკოვსკის ძეგლი და აუზი. ამ მხარეს გამომავალი ფასადის მხატვრული გადაწყვეტა მთავარის ანალოგიურია, დასრულებულია ხის მცირე ზომის ფრონტონით. უკანა და მეორე, გვერდის ფასადების მხატვრული გადაწყვეტა ერთმანეთის ანალოგიურია: ორივე ფასადი სადაა, დანაწევრებული კარ-სარკმელთა ღიობებით, რომლეთაც გარს შემოუვლის საფასადო სიბრტყიდან წინ წამოწეული აგურის წყობით შექმნილი საპირეები. 

 რესურსები ინტერნეტში  


კატეგორია:კულტურული მემკვიდრეობის ძეგლები ბორჯომში
კატეგორია:საქართველოს სკოლები